text: Fanget med guld for 900.000 kr.
  02 december 2011 kl. 08.18
  To tyve blev bogstavligt talt trængt op i en krog efter et indbrud hos en guldsmed i Esbjerg kort før midnat. De blev anholdt med guldvarer for 900.000 kr.
  Kl. 23.35 begik de to mænd indbrud i Christoffersens, Kongensgade 34. De brækkede fordøren op med et koben. De har også brugt kobenet til at smadre glasmontre overalt i butikkern.
  - De er primært gået efter guldet, siger butiksassistent Tina Børgesen. Måske fordi guldpriserne er så høje i øjeblikket.
  
  Politibil i nærheden
  Flere af forretningens alarmer gik igang - og uheldigvis for tyvene, så var der en politibil lige i nærheden. 
  Den ankom til stedet få minutter efter - og stødte på de to mænd, som forlod butikken med favnen fuld af tyvekoster.
  
  Hund sendt ind
  Mændene forsøgte at stikke af fra betjentene. Det lykkedes dem at trænge dem ind i en nærliggende baggård, som de ikke kunne komme ud af. 
  Og en hund fra en hundevogn, som også var kommet til stedet, blev sendt ind i gården, da man ikke vidste, om tyvene var bevæbnet. 
  
  Fremstillet
  Det var de ikke - og begge blev anholdt. Og alle tyvekosterne blev fundet. 
  - Vi forventer ikke, at det vil gå ud over vort jule-salg, siger Tina Børgesen. 
  De to gerningsmænd er i begyndelsen af tyverne - og stammer begge fra Århus-området.
  De to fremstilles kl. 13 i grundlovsforhør. Anklagemyndigheden vil begære, at retsmødet holdes for lukkede døre af hensyn til efterforskningen.
  